作者:蔣捷
標題:賀新郎
內容:浪湧孤亭起。是當年、蓬萊頂上，海風飄墜。帝遣江神長守護，八柱蛟龍纏尾。鬥吐出、寒煙寒雨。昨夜鯨翻坤軸動，卷雕翬、擲向虛空裡。但留得，絳虹住。五湖有客扁舟艤。怕群仙、重遊到此，翠旌難駐。手拍闌干呼白鷺，為我殷勤寄語。奈鷺也、驚飛沙渚。星月一天雲萬壑，覽茫茫、宇宙知何處。鼓雙楫，浩歌去。